**Női Missziói Szolgálat - Beszámoló a 2023. esztendőben végzett szolgálatokról**

A tavalyi esztendő tervezett és megvalósult programjaira visszatekintve **általánosságban** leszűrhettem, hogy a több napos alkalmakra nehezebb résztvevőket találni. Ennek lehet anyagi oka is, de inkább abban keresendő, hogy – munkahelyi, de főleg családi kötelezettségeik miatt – kevésbé tudnak időt szakítani a konferenciákra a fiatal édesanyák és nagymamák. Így a szélesebb érdeklődésre számot tartható programok szervezésénél inkább az egy naposra tervezett és a regionális alkalmakat preferáltam.

Mivel 2023 februárjában ismételten megválasztottak a MEÖT Női Bizottsága elnökének, így számos rendezvényt felekezetközi alkalomként hirdettem és szerveztem meg. (Ezért található némi átfedés a MEÖT decemberi közgyűlésére beadott jelentésemben és e beszámolóban.)

Mielőtt a megvalósult alkalmakról részletesebben beszámolnék, elmondanám, hogy a női missziós szolgálatomban a tavalyi esztendőben is a **hangsúlyt a személytől személyig terjedő** megszólításra, a kísérésre, a lelkigondozásra tettem.

Az évek során a Női Missziói Szolgálat látókörébe olyanok is bekerültek, akik – minden próbálkozásom és bátorításom ellenére - egyetlen felekezet életébe sem kapcsolódtak be aktívan. Ők olykor kazuális szolgálatokra mégis megkérnek. Így – az iskolalelkészi voltomból adódó megkereséseken túl – 2023-ban egy keresztelőre került sor ebből a körből a rákoshegyi templomban, két pár házasságára kértem Isten áldását, és másik két család kért meg temetési szolgálatra. Mivel mindezek a szolgálatok adatolva lettek a Rákoskeresztúri Evangélikus Egyházközség anyakönyveiben, így reménységem, hogy a gyülekezet presbitereivel együtt sikerül bevonni ezeket a családokat az evangélikus közösség életébe.

A Női Misszió által – fiatal felnőtteknek - létrehozott **Páratlanklub** rendszeres alkalmait továbbra is a Kálvin téri Református Gyülekezet nagytermében tarthattuk. (Erre azért volt szükségünk, mert a programjainkat péntek estékre hirdetjük meg. Ilyenkor az Üllői úti székházban lekapcsolják a fűtést.) Havi egy vagy két alkalommal tartjuk az un. Irodalmi Teaházunkat. A 2023-as esztendőben tizennyolc alkalommal nyílt mód arra, hogy egy-egy irodalmi mű kapcsán beszélhessünk és beszélgethessünk hitéleti-, életvezetési kérdésekről. Ezenkívül egy utó-szilveszteri és decemberben egy karácsonyi alkalmat is tartottunk. Köszönettel tartozom az alkalmak tartalmi részének kidolgozásáért munkatársamnak, *Szunyogh Ildikó* irodalomszakos tanárnőnek és a szolgálatot segítő pszichológusoknak. A Páratlanklub járulékos programjai - kirándulások, színházlátogatás, kertipartik – tavaly is népszerűek voltak. Az alkalmak szinte önszerveződő formában alakulnak, az én feladatom maradt, némi szervezésen túl a tagok kísérése, lelkigondozása jelenléti formában, de olykor online beszélgetéseken keresztül.

A **Házasság hete** hagyományos evangélikus hozzájárulásaként, február 14-én került sor a Bálint-napi koncertre a Deák téri templomban. Az igehirdetés szolgálatát Kondor Péter püspök végezte, zenével pedig a Zelzah (ifjúsági) együttes szolgált. Nagy örömünkre ismét szép számmal érkeztek házaspárok, de magányosok is erre az alkalomra, ahol módot adtunk arra, hogy személyesen (párban) fogadhassák Isten áldását.

Február 4-én már megtarthattuk a 2023. évi **Világimanap felkészítő konferenciáját** a MEÖT székházban. Ezen rendkívül szép számban vettek részt evangélikus nőtestvérek, amely előrevetítette, hogy a Covid miatti kényszerpihenő után, sok helyen szervezték meg egyházunkban is a hagyományosan március első péntekén tartandó imanapi alkalmat. Az előkészítőn beszámoltam arról, hogy az istentisztelet liturgiáját tajvani asszonyok fogalmazták meg, akik a hiteles Krisztus követésre, a hűségre hívták fel a figyelmet az általuk, az alkalom mottójául választott igeverssel: „hallottam az Úr Jézusba vetett hitetekről” Ef.1,15

A bibliatanulmány és az ország bemutatásán túl, a felcsendülő ázsiai énekek mellett az alkalom igazi meglepetésével az a nőtestvér szolgált, aki eredeti tajvani recept nyomán készült ebéddel vendégelte meg a több, mint száz résztvevőt. A világimanaphoz kapcsolódóan videók egyéb illusztrációs anyagok is készültek, amelyeket a helyi gyülekezeti csoportok a MEÖT honlapjáról letölthettek. A világimanaphoz kapcsolódó adományokkal 2023-ban is a háborús övezetben élőket, az onnan menekülni kényszerülőket kívántuk megsegíteni.

A február végén kirobban ukrán-orosz háború további segítségre szorulókat helyezett a látóterünkbe: így a befolyt adományokból a harcok elől a kárpátaljai vidékekre húzódókat segítettük.

A **2024. esztendő világimanapi alkalma** nem kis feladat elé állítja a szervezőket, hiszen aliturgiáját **palesztin asszonyok** állították össze. Igei mottónak az efezusi levél sorát választották: “Kérlek titeket ... viseljétek el egymást szeretettel.” (Ef 4,1-7) A 2023. október 7-i Hamász vérengzés és az azóta zajló Izrael és Palesztina közötti konfliktus megnehezíti a felkészülést, de ha valamikor időszerű a békéért való imádkozás, akkor annak az ideje most van!

A rendszeresen a Virágvasárnap környékére tervezett özvegy és nyugdíjas korú **papnék csendesnapja** sajnos 2023-ban elmaradt. Most már nem a pandémia gátolta a kezdeményezést, hanem az, hogy a régi szervezőcsapat, élén D. Szebik Imréné, Marikával elerőtlenedett, sokan az aktív közreműködők közül meghaltak. Itt feladatomnak érzem, hogy ezt az ügyet az elkövetkezendőkben jobban felkaroljam.

A nyár elején, június 26-29 között tartottuk meg a már hagyománnyá váló **„Ismerj meg! Ismerkedj! konferenciasorozatunk** újabb alkalmát Mályiban, a Tiszáninneni Református Egyházkerület Szabadidő és Továbbképző Központjában. Az alkalom előadásait e kérdés köré szerveztük: **Kik vagyunk egymásnak?** Krisztus testében kik is vagyunk mi egymásnak, mit jelentünk egymásnak cigány és nem cigány keresztények? Bár az alkalmat ökumenikus konferenciaként hirdettem meg, a résztvevők nagy százaléka evangélikus háttérrel érkezett. Gerőfiné dr. Brebovszky Éva evangélikus lelkipásztor a Róm.12:1-8 verseit kibontva, - a görög szöveget elemezve -, gondolatainkat afelé irányította, hogyan lehetünk Krisztussal egységben, hogyan tudjuk Krisztust oly módon képviselni, hogy az a környezetünk számára megnyerő és hiteles legyen. Tóthné Szakács Zita református lelkipásztor előadásában pedig arról szólt, hogy mi a keresztény nők küldetése: 1. értékfelmutatás (bibliai alapokon), 2. közösség építés Istennel és egymással, 3. értékeink átadása. A MEÖT Női Bizottságának ortodox tagja, Kissné dr. Budai Rita művészettörténész rendkívül érdekes előadást tartott „Cigányok és művészet a 19-20. századi magyar festészetben” címmel. Meleg Attila református lelkipásztor pedig „Lépésről lépésre, lélektől lélekig” címmel tartotta meg beszámolóját a korábban Bódvaszilason, 16 évig végzett szolgálatáról a cigányok között. A rendkívül tartalmas konferencia sok-sok „gyümölcse” mellett a legnagyobbat két hónappal később élhettük át: sárszentlőrinci cigány asszonytestvérünk, akiért sokat imádkoztunk, hiszen évről évre csak orvosi engedéllyel jöhetett közénk, augusztus hónapban sikeres műtéttel új vesét kapott.

A már hagyományossá váló **regionális női találkozót,** amelyet az október a Reformáció hónapja ünnepségsorozat keretébe illesztettük be, idén az Alberti Evangélikus Gyülekezet iskolájában, Roszik Mihály Általános Iskola tornatermében tarthattuk, 2023.szeptember 30-án. Igazodva a hónap témájához a nap igei alkalma a helyi baptista gyülekezetet képviselve, Újváriné Szabó Anikó szolgálatával, az előadás és az azt követő panelbeszélgetés mind mind a megújulás kérdését járták körbe „Tisztíts meg és tiszta leszek” címmel.

Még 2020-ban indult el a **fiatal - felnőttek heti online bibliaórája,** amely töretlenül működik.

Bár nincs fizikai akadálya annak, hogy jelenléti alkalom tartásával is együtt lehessünk, a jórészt diplomásokból álló közösség munkabeosztása (késői munkavégzése) mégis ezt az online formát igényli. A nyár folyamán természetesen módot kerítettünk a személyes találkozásra, egy kerti parti keretében, és tervezünk további ilyen alkalmakat, ám a csapat változatlanul az online formát, a hétfő esti 20 órai kezdést igényli.

A tavalyi esztendőben kitűzött célt, hogy az újonnan alakult női köröket, nőszövetségi csoportokat feltérképezem, személyes kontaktokat építek ki – betegség és időbeosztásból fakadó akadályok miatt – épp csak elkezdhettem megvalósítani. Így a **2024. év célkitűzése** ennek a folytatása.

Tisztelettel:

 B. Pintér Márta s.k. lelkész

Budapest, 2024. január 21. *Női Missziói Szolgálat*